Okresná prokuratúra Poprad 
Štefánikova 11, 058 01 Poprad 1

Sp. zn. : 2 Pv 207/12/7706	Poprad, 26.6.2012
EEČ : 2-57-82-2012

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Poprad
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
XXXXX dňa 18.3.2011 v čase o 15.45 hod na predajnej ploche HM Kaufland v Poprade na ul. Moyzesovej 4067/3 počas nákupu  vybrala z regálu dva kusy spreju zn. Rexona stick, 40 ml, jeden kus zubnej pasty zn. Odol3Dent, 75 ml a jeden kus sprchovacieho gélu zn. Adidas, 250 ml, ktoré vložila do vrchnej časti detského kočiara ku hlave dieťaťa, čo následne prekryla strieškou tohto kočiaru, aby uvedený tovar nebolo vidno a pri predchádzaní pokladničnou zónou tento tovar nepriznala a nezaplatila za tento tovar, čím takto svojim konaním spôsobila spoločnosti  Kaufland Slovenská republika, v.o.s., Trnavská cesta 41/A, 831 04 Bratislava, IČO: 35 790 164 celkovú škodu vo výške 10,02,- €, pričom odcudzený tovar bol vrátený poškodenej spoločnosti v nepoškodenom stave, pričom dňa 18.1.2012 bola postihnutá príslušníkom Obvodného oddelenia PZ XXXXX  za priestupok proti majetku podľa § 50 zákona SNR č. 372/1990 Zb. o priestupkoch v znení neskorších zmien a doplnkov a to blokovou pokutou vo výške 30,- €, číslo bloku A491465/2012, 
Podľa §216 odsek 2 Trestného poriadku je určená obvinenej skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ XXXXX, sp. zn. ČVS:ORP-438/PP-PP-2012 zo dňa 18.3.2012 bolo začaté trestné stíhanie a súčasne vznesené obvinenie XXXXX, nar. XXXXX za prečin krádeže podľa § 212 ods. 2 písm. f/ Trestného zákona, na tom skutkovom základe, ako je uvedený vo výrokovej časti predmetného uznesenia. 

	Obvinená sa ku skutku, ktorý je jej kladený za vinu, priznala. Vyslovila súhlas s podmienečným zastavením trestného stíhania podľa § 216 Trestného poriadku. Škoda, ktorú  svojím konaním spôsobila, bola uhradená vrátením ukradnutých, nepoškodených vecí späť na predajnú plochu. 
	
Z vykonaných dôkazov, ktoré sú súčasťou spisového materiálu, najmä zo zápisnice o výsluchu svedka XXXXX - pracovníka SBS, svedkyne - poškodenej XXXXX, úradných záznamov je zrejmé, že ku skutku došlo a tohto sa dopustila obvinená. 

	Podľa § 216 ods. 1 Trestného poriadku v konaní o prečine, za ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného, po vznesení obvinenia do podania obžaloby na návrh policajta alebo aj bez návrhu, podmienečne zastaviť trestné stíhanie, ak 

a/ obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 

b/ nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a 

c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

	V tomto prípade boli na takýto postup splnené zákonom stanovené podmienky.

	Za spáchanie prečinu krádeže podľa § 212 ods. 2 písm. f/ Trestného zákona je stanovená horná hranica trestnej sadzby trestu odňatia slobody v trvaní 2 (dvoch) rokov.

	Obvinená sa k spáchaniu prečinu priznala a vyhlásila, že spáchala skutok, za ktorý je stíhaná, a nie sú odôvodnené pochybnosti o tom, že jej vyhlásenie bolo vykonané slobodne, vážne a zrozumiteľne, pričom škoda, ktorá vznikla jej  konaním, už bola uhradená. 

	Obvinená XXXXX nebola doposiaľ súdne trestaná. Z miesta trvalého bydliska je hodnotená všeobecne. V priestupkovom konaní bola prejednávaná raz a to v roku 2012 (spáchanie tohto priestupku bolo použité ako kvalifikačný znak v tomto trestnom stíhaní). 

	S poukazom na osobu obvinenej, jej doterajšiu trestnú bezúhonnosť, nahradenie škody a priznanie, konštatujem splnenie všetkých zákonom stanovených podmienok na podmienečné zastavenie trestného stíhania, pričom takéto rozhodnutie možno považovať za dostačujúce.
	
Podľa § 216 ods. 2 Trestného poriadku bola obvinenej uložená skúšobná doba v trvaní 12 mesiacov.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miroslav Juhás
prokurátor